Les xarrades sobre salut mental i prevenció de les apostes arriben a més de 1.400 estudiants
20 de desembre de 2023

• La UPCCA de Manises, en coordinació amb els centres educatius del municipi, també tracta a les seues sessions temàtiques com ara el ciberbullying o l’ús responsable de xarxes socials

Manises, 20 de desembre de 2023.- Les xarres i els tallers impartits per la Regidoria de Serveis Socials de Manises, mitjançant la Unitat de Prevenció Comunitària de Conductes Addictives (UPCCA), sobre salut mental i prevenció de les apostes en línia han assolit els 1.423 alumnes en el primer trimestre d’aquest curs acadèmic, en els diferents centres educatius del municipi.

Durant aquest període, aquestes activitats de desenvolupament comunitari i sensibilització impulsades per Serveis Socials i la UPCCA de Manises han arribat a 586 estudiants de Batxillerat i Formació Professional (FP), a més de 735 alumnes d’Educació Secundària Obligatòria (ESO) i 102 escolars de Primària.

El responsable de l’àrea de Serveis Socials de l’Ajuntament de Manises, Juan Carlos Esteve, ha afirmat que “des d’aquesta Regidoria tenim una responsabilitat amb l’adolescència i considerem que el desenvolupament d’actuacions preventives constitueixen el mitjà més eficaç per a l’abordatge dels problemes d’addiccions i la gestió saludable de les tecnologies, així com la promoció del benestar emocional de la nostra joventut”.

Les sessions oferides en el marc d’aquest cicle de xarrades s’han centrat en la prevenció de les apostes en línia i la ludopatia, a més de tallers sobre ciberbullying, videojocs i privacitat en les xarxes socials. També s’han realitzats diferents xarrades en les quals s’ha destacat la importància de la salut mental i el benestar emocional.

Aquests col·loquis, impartits pel personal de l’equip de Serveis Socials de l’Ajuntament de Manises, han tingut un gran acolliment per part de l’alumnat i del professorat dels centres escolars de Primària i Secundària la localitat de l’Horta Sud. Les i els professionals de l’equip que s’han encarregat de les sessions són especialistes en l’àmbit del treball social, la psicologia, l’educació social i la integració social. També s’ha comptat amb suport puntual de personal extern per a qüestions més específiques.

“Aquest equip de Govern té la responsabilitat d’articular els mitjans necessaris per a abordar aquests problemes mitjançant actuacions preventives i processos educatius planificats que faciliten l’adopció d’estils de vida positius, saludables i autònoms entre la joventut de Manises”, ha recordat Esteve. “Aquesta tasca es desenvolupa a través de la UPCCA, en coordinació amb els centres educatius, i compta amb la participació de les famílies, que reben sessions amb contingut dirigit en concret a elles”, ha afegit l’edil.

La Regidoria de Serveis Socials, mitjançant la UPCCA, ha oferit als centres escolars de Manises un total de 33 propostes d’intervenció a l’aula i set sessions dirigides a les famílies. De les quals dotze sessions d’intervenció s’han realitzat a les aules de Primària i quatre han estat dirigides a la formació de les seues famílies. Pel que fa a Secundària, 21 sessions s’han impartit amb l’alumnat mateix i tres formacions s’han executat amb les famílies. Es treballa mitjançant dinàmiques participatives, amb diferents continguts de promoció de la salut i el benestar emocional en l’entorn educatiu.

A més, per als dos pròxims trimestres del curs escolar actual, la Regidoria de Serveis Socials i la UPCCA de Manises ja treballen amb algunes propostes vinculades a temàtiques relacionades amb la salut sexual o el consum de begudes energètiques, alcohol, tabac i marihuana, així com cursos de primers auxilis.